钦定古今图书集成/明伦汇编/官常典/第091卷 > 武昌郡王义先
## 钦定古今图书集成/明伦汇编/官常典/第091卷 > 武昌郡王义先

按《辽史》本传：义先，于越仁先之弟也。美风姿，举止严
重。重熙初，补祗候郎君班详稳。十三年，车驾西征，为
十二行纠都监，战功最，改南院宣徽使。时萧革同知
枢密院事，席宠擅权，义先疾之，因侍䜩言于帝曰：“革
狡佞，喜乱一朝大用，必误国家。”言甚激切，不纳。它日
侍宴，上命群臣博负者罚一巨觥。义先当与革对，怃
然曰：“臣纵不能进贤退不肖，安能与国贼博哉！”帝止
之曰：“卿醉矣。”义先厉声诟不已。上大怒，赖皇后救，得
解。翌日，上谓革曰：“义先无礼，当黜之。”革对曰：“义先天
生忠直，今以酒失而出，谁敢言人之过？”上谓革忠直，
益加信任。义先郁郁不自得，然议事未尝少沮。又于
上前博，义先祝曰：“向人言过，冒犯天威，今日一掷，可
表愚款。”俄得堂印，上愕然。十六年，为殿前都点检，讨
蒲奴里多所招降，获其酋长陶得里以归。手诏褒奖。
以功改南京统军使，封武昌郡王。奏请统军司钱营
息以赡贫民，未期军器完整，民得休息。二十一年，拜
惕隐，进王。富春，薨，年四十二。义先常戒其族人曰：“国
中三父房，皆帝之昆”弟，不孝不义尤不可为，其接下
无贵贱贤否，皆与均礼。其妻晋国长公主之女，每遇
中表，非礼服不见，故内外多化之。清宁间，追赠许王。
弟信先。